钦定古今图书集成/理学汇编/文学典/第251卷 > 徐师曾诗体明辩 > 《十二月乐词引》元·孟昉
## 钦定古今图书集成/理学汇编/文学典/第251卷 > 徐师曾诗体明辩 > 《十二月乐词引》元·孟昉

“凡文章之有韵者，皆可歌也。第时有升降，言有雅俗，
调有古今，声有清浊，原其所自，无非发人心之和，非
六德之外，别有一律吕也。”汉、魏、晋、宋之有乐府，人多
不能晓。唐始有词，而宋因之，其知之者亦罕见其人
焉。今之歌曲，比于古词，有名同而言简者，时亦复有
与古相同者，此皆世变之所致，非故求异，乖诸古而
强合于今也。使今之曲歌于古，犹古之曲也。古之词
歌于今，犹今之词也。其所以和人之心、养性情者，奚
古今之异哉？先哲有言：“今之乐犹古之乐”，不其然欤？
尝读李长吉《十二月乐词》，其意新而不蹈袭，句丽而
不慆淫，长短不一，音节亦异，傍构冥思，朝涵夕咏，谐
五声以摊其腔，和八音以符其调。寻绎日久，竟无所
得，遂辍其学，以待知音者出，而余承其教焉。因增损
其语，而檃括为《天净沙》，如其首数，不惟于尊席之间，
便于宛转之喉，且以发长吉之蕴藉使不掩其声者，
慎勿曰侮贤者之言云。